Un pacient în vârstă de 55 de ani dintr-un spital din Cluj, dat dispărut timp de 24 de ore, a fost găsit mort pe niște scări ale spitalului, fără ca cineva să îl vadă.

”Deznodământul acestei povești mi se pare absolut halucinant. Cred că în România anului 2018 este incredibil să mori într-un spital și să nu te găsească timp de 24 de ore. Spitalul a fost întors cu susul în jos și nu a fost găsit, iar apoi am fost sunați că a fost găsit mort pe scări”, susține nepoata defunctului.

Alarma dispariției bărbatului a fost dată pe data de 21 februarie de sora acestuia, care a observat că de aproximativ 4 ore nimeni nu știa nimic de el. Primele care l-au căutat pe cel dispărut au fost asistentele și infirmierele.

”Poliția a fost alertată după ce s-a verificat spitalul. Mama a căutat pe scările principale, pe unde știu aparținătorii să circule. În rest, asistentele au căutat în alte locuri”, a mai spus Oana.

”În jurul orei 20.00, mamei i se cere cardul de sănătate pentru a i se face externarea unchiului meu. Mama a refuzat și i-a rugat să îl caute încă o dată pentru că poate este mort în spital. I-au spus că a fost chemată Poliția și că nu au ce face și au trecut la amenințări cu amenzi de zeci de milioane de lei, care vor veni în poștă. Medicul de gardă a plecat și a revenit peste câteva minute cu o atitudine schimbată și a îndemnat familia să plece acasă. Am plecat la ora 20.00 și am continuat căutările prin împrejurimi. În dimineața următoare, verișorul meu s-a întors la spital și a constatat că externarea a fost făcută după plecarea noastră, la ora 13.59, o oră la care spitalul nu știa că pacientul nu este în salon. Verișorul meu a plecat și a încercat să acceseze camerele de filmat din zonă, pentru că acest spital nu are nicio cameră de filmat. A fost sunat apoi și i s-a spus că a fost găsit decedat”, a povestit Oana, potrivit stiridecluj.ro.

Deputatul Emanuel Ungureanu, încercând să reconstituie cele întâmplate, a precizat că „este absolut inadmisibil ce s-a întâmplat, nu se poate trece peste acest episod fără o schimbare radicală a atitudinii noastre faţă de spital. Voi cere Ministrului Sănătăţii Sorina Pintea măsuri urgente că toate spitalele să fie dotate cu camere de supraveghere măcar la intrările şi ieşirile din unităţile spitaliceşti”, a spus parlamentarul.